Ehdotus neuvoston asetukseksi (EY) Euroopan yhteisön ja São Tomén ja Principen demokraattisen tasavallan hallituksen välisessä São Tomén ja Principen rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamista 1 päivän kesäkuuta 1996 ja 31 päivän toukokuuta 1999 väliseksi ajaksi koskevan pöytäkirjan tekemisestä /* KOM/96/0394 lopull. - CNS 96/0199 */



Virallinen lehti nro C 298 , 09/10/1996 s. 0015



Ehdotus neuvoston asetukseksi Euroopan yhteisön ja São Tomén ja Príncipen demokraattisen tasavallan hallituksen välisessä São Tomén ja Príncipen rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamista 1 päivän kesäkuuta 1996 ja 31 päivän toukokuuta 1999 väliseksi ajaksi koskevan pöytäkirjan tekemisestä (96/C 298/06) KOM(96) 394 lopull. - 96/0199(CNS) (Komission esittämä 25 päivänä heinäkuuta 1996) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan yhdessä sen 228 artiklan 2 kohdan ja 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että Euroopan yhteisön ja São Tomén ja Príncipen tasavallan välisen São Tomén ja Príncipen rannikon edustalla harjoitettavasta kalastuksesta tehdyn sopimuksen (1) mukaisesti sopimuspuolet ovat neuvotelleet sopimukseen tehtävistä muutoksista sopimuksen liitteenä olevan pöytäkirjan soveltamisajan päättyessä, näiden neuvottelujen tuloksena parafoitiin 23 päivänä toukokuuta 1996 uusi pöytäkirja, jolla vahvistettiin edellä mainitun sopimuksen edellyttämät kalastusmahdollisuudet ja taloudellinen korvaus 1 päivän kesäkuuta 1996 ja 31 päivän toukokuuta 1999 väliseksi ajaksi, on yhteisön edun mukaista hyväksyä tämä pöytäkirja, ja olisi määriteltävä, miten kalastusmahdollisuudet jaetaan jäsenvaltioiden kesken niin, että jako perustuu kalastussopimuksessa tehtyyn perinteisesti harjoitettua kalastustoimintaa koskevien kalastusmahdollisuuksien jakoon, ON ANTANUT TÄMÄN ASETUKSEN: 1 artikla Hyväksytään yhteisön puolesta Euroopan yhteisön ja São Tomén ja Príncipen tasavallan välisessä São Tomén ja Príncipen rannikon edustalla harjoitettavasta kalastuksesta tehdyssä sopimuksessa määrättyjen kalastusmahdollisuuksien ja taloudellisen korvauksen vahvistamisesta 1 päivän kesäkuuta 1996 ja 31 päivän toukokuuta 1999 väliseksi ajaksi tehty pöytäkirja. Pöytäkirjan teksti on tämän asetuksen liitteenä. 2 artikla Pöytäkirjassa vahvistetut kalastusmahdollisuudet jaetaan jäsenvaltioiden kesken seuraavasti: - nuottaa käyttävälle tonnikalan pakastusalukselle: Ranska 18, Espanja 19 - vapapyydyksiä käyttävälle tonnikala-alukselle: Ranska 7 - pintasiima-alukselle: Espanja 20, Portugali 5. Jos näiden jäsenvaltioiden tekemissä lisenssihakemuksissa ei käytetä täysin hyväksi pöytäkirjassa vahvistettuja kalastusmahdollisuuksia, komissio voi ottaa huomioon myös muiden jäsenvaltioiden lisenssihakemukset. 3 artikla Neuvoston puheenjohtajalla on oikeus nimetä henkilöt, joilla on valtuudet allekirjoittaa pöytäkirja yhteisöä sitovasti. 4 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 54, 25.2.1984, s. 1 PÖYTÄKIRJA Euroopan yhteisön ja São Tomén ja Príncipen demokraattisen tasavallan hallituksen välillä allekirjoitetussa São Tomén ja Príncipen rannikon edustalla harjoitettavaa kalastusta koskevassa sopimuksessa määrättyjen kalastusmahdollisuuksien ja taloudellisen korvauksen vahvistamisesta 1 päivän kesäkuuta 1996 ja 31 päivän toukokuuta 1999 väliseksi ajanjaksoksi 1 artikla Sopimuksen 2 artiklan mukaisesti myönnetyt kalastusmahdollisuudet vahvistetaan 1 päivästä kesäkuuta 1996 alkaen kolmen vuoden ajanjaksoksi 37:lle nuottaa käyttävälle tonnikalan pakastusalukselle, 7:lle vapapyydyksiä käyttävälle tonnikala-alukselle ja 15 pintasiima-alukselle. 2 artikla 1. Sopimuksen 6 artiklassa tarkoitetun taloudellisen korvauksen suuruudeksi vahvistetaan 1 artiklassa määrätyksi ajanjaksoksi 1 800 000 ecua, joka maksetaan kolmena samansuuruisena vuosieränä. Tämä taloudellinen korvaus vastaa São Tomén ja Príncipen vesialueilla vuoden aikana pyydettävää 9 000 tonnin saalismäärää. Jos yhteisön alusten São Tomén ja Príncipen vesialueilla pyytämien tonnikalojen määrä ylittää tämän määrän, yhteisö korottaa edellä mainittua summaa 50 eculla lisätonnilta. 2. São Tomén ja Príncipen demokraattisen tasavallan hallituksella on yksinomainen toimivalta päättää kyseisen korvauksen käyttötarkoituksesta. Korvaussumma maksetaan São Tomén ja Príncipen keskuspankin tilille. 3 artikla 1. Edellä 1 artiklassa tarkoitettuna ajanjaksona yhteisö antaa 2 artiklassa tarkoitetun korvauksen lisäksi 187 500 ecua rahoitusta tieteellisiin tai teknisiin ohjelmiin, jotka on tarkoitettu São Tomén ja Príncipen yksinomaisen talousvyöhykkeen kalavarojen sekä biologisen tuntemuksen parantamiseen. 2. Yhteisön ja São Tomén ja Príncipen toimivaltaiset viranomaiset laativat edellä mainitut ohjelmat yhteistyössä ja yhteisö osallistuu tarvittaessa niiden täytäntöönpanoon. Kun ohjelmien sisältö on hyväksytty, ohjelmien rahoitus maksetaan São Tomén ja Príncipen toimivaltaisten viranomaisten ilmoittamalle tilille. 3. São Tomén ja Príncipen toimivaltaisten viranomaisten on toimitettava Euroopan yhteisöjen komission yksiköille kertomus hyväksyttyjen ohjelmien täytäntöönpanosta ja saavutetuista tuloksista. Euroopan yhteisöjen komissio varaa itselleen oikeuden pyytää São Tomén ja Príncipen viranomaisilta tieteellisiä lisäselvityksiä. 4 artikla 1. Molemmat sopimuspuolet ovat yhtä mieltä siitä, että merikalastuksen alalla työskentelevien henkilöiden pätevyyden ja osaamisen kehittäminen on sopimuspuolten välisen yhteistyön onnistumiselle ensiarvoisen tärkeää. Sen vuoksi, 2 artiklassa tarkoitetun korvauksen lisäksi, yhteisö: a) helpottaa São Tomén ja Príncipen kansalaisten pääsyä yhteisön jäsenvaltioiden laitoksiin ja myöntää heille opinto- ja koulutusapurahoja kalatalouteen liittyvissä tieteellisissä, teknisissä ja taloudellisissa oppiaineissa. 35 000 ecun määrä näistä apurahoista voidaan käyttää myös sellaisissa valtioissa, joiden kanssa yhteisöllä on yhteistyösopimus; b) rahoittaa São Tomén ja Príncipen osallistumista Guineanlahden alueellisen kalastuskomitean ja kansainvälisen Atlantin tonnikalojen suojelukomission (ICCAT) toimintaan 90 000 ecun määrällä; c) tukee kalatalousalan kansainvälisiin kokouksiin tai koulutukseen osallistumista 62 500 ecun määrällä. 2. Edellä mainitut summat maksetaan maatalous- ja kalastusministeriön ilmoittamille tileille kolmena samansuuruisena vuosieränä. Kyseinen ministeriö johtaa kaikkia näin rahoitettuja 1 kohdassa tarkoitettuja toimia ja antaa komission yksiköille tiedoksi varojen käyttöä koskevan yksityiskohtaisen kertomuksen. 5 artikla Jos Euroopan yhteisö ei suorita 2 ja 3 artiklassa määrättyjä maksuja, tämän pöytäkirjan soveltaminen voidaan keskeyttää. 6 artikla Kumotaan Euroopan yhteisön ja São Tomén ja Príncipen demokraattisen tasavallan hallituksen välisen São Tomén ja Príncipen rannikon edustalla tapahtuvaa kalastusta koskevan sopimuksen liite ja korvataan se tämän pöytäkirjan liitteellä. 7 artikla Tämä pöytäkirja tulee voimaan allekirjoituspäivänään. Sitä sovelletaan 1 päivästä kesäkuuta 1996. LIITE EDELLYTYKSET YHTEISÖN ALUSTEN SÃO TOMÉN JA PRÍNCIPEN KALASTUSVYÖHYKKEELLÄ HARJOITTAMALLE KALASTUKSELLE 1. Sopimuksen 4 artiklassa tarkoitetut lisenssihakemusta ja lisenssin antamista koskevat menettelyt ovat seuraavat: Yhteisön toimivaltaisten viranomaisten on esitettävä komission São Tomésta ja Príncipestä vastaavan edustuston välityksellä São Tomén ja Príncipen tasavallan maatalous- ja kalastusministeriölle hakemus jokaisesta aluksesta, jolla halutaan kalastaa sopimuksen perusteella, vähintään kaksikymmentä päivää ennen lisenssin haetun voimassaolon alkamista. Hakemus on tehtävä São Tomén ja Príncipen demokraattisen tasavallan hallituksen tätä tarkoitusta varten toimittamilla lomakkeilla, joiden mallit on annettu jäljempänä (lisäys 1). Kahdenkymmenen päivän määräajan kuluessa hakemuksen jättämisestä São Tomén ja Príncipen viranomaiset antavat lisenssit laivanvarustajille tai näiden edustajille komission São Tomésta ja Príncipestä vastaavan edustuston välityksellä. Lisenssi myönnetään tietylle alukselle eikä sitä voi siirtää toiselle alukselle. Kuitenkin Euroopan yhteisön komission pyynnöstä ja todistetun ylivoimaisen esteen vuoksi aluksen lisenssi voidaan korvata toiselle, samanlaiset ominaisuudet omaavalle alukselle myönnettävällä uudella lisenssillä. Korvattavan aluksen varustajan on palautettava peruutettu lisenssi São Tomén ja Príncipen maatalous- ja kalastusministeriölle Euroopan yhteisöjen komission São Tomésta ja Príncipestä vastaavan edustuston välityksellä. Uudessa lisenssissä on ilmoitettava - antamispäivä - kyseisen lisenssin korvaavan edellisen aluksen lisenssin jäljellä olevan voimassaoloajan loppuun asti. Tällaisessa tapauksessa alla 5 kohdassa säädettyä uutta kiinteää summaa ei makseta. Lisenssiä on jatkuvasti säilytettävä aluksella. Heti kun Euroopan komission São Tomén ja Príncipen viranomaisille osoittama ilmoitus ennakon maksusta on vastaanotettu, alus kirjataan kuitenkin kalastukseen oikeutettujen alusten luetteloon, joka annetaan tiedoksi kalastuksen valvonnasta vastaaville São Tomén ja Príncipen viranomaisille. Varsinaisen lisenssin vastaanottamista odotettaessa lisenssistä voidaan antaa telekopiojäljennös. Tätä jäljennöstä on säilytettävä aluksella. 2. Lisenssit ovat voimassa vuoden. Ne ovat uusittavissa. 3. Sopimuksen 4 artiklassa määrätyksi maksuksi vahvistetaan 20 ecua São Tomén ja Príncipen kalastusvyöhykkeellä kalastetulta tonnilta. 4. São Tomén ja Príncipen viranomaiset antavat tiedoksi yksityiskohtaiset säännöt lisenssimaksujen suorittamisesta ja erityisesti tiedot käytettävistä pankkitileistä ja valuutoista. 5. Lisenssit annetaan sen jälkeen, kun São Tomén ja Príncipen keskuspankille on maksettu 3 000 ecun kiinteä summa nuottaa käyttävän tonnikalan pakastusaluksen osalta vuodessa ja vapapyydyksiä käyttävän tonnikala-aluksen tai pintasiima-aluksen osalta vuodessa 500 ecun summa, joka vastaa maksua, joka suoritetaan: - nuottaa käyttävän tonnikalan pakastusaluksen vuodessa kalastamasta 150 tonnista tonnikalaa, - vapapyydyksiä käyttävän tonnikala-aluksen tai pintasiima-aluksen vuodessa kalastamasta 25 tonnista tonnikalaa. 6. Alusten edellytetään pitävän lisäyksessä 2 olevan ICCAT:n mallin mukaista kalastuspäiväkirjaa kunkin São Tomén ja Príncipen vesialueilla vietetyn kalastuskauden osalta. Kalastuspäiväkirjaan on tehtävä merkintä myös silloin, kun saaliita ei ole saatu. Sellaisten ajanjaksojen osalta, joina edellisessä alakohdassa tarkoitettu alus ei ole ollut São Tomén ja Príncipen vesialueilla, on tehtävä jäljempänä tarkoitettuun kalastuspäiväkirjaan merkintä "São Tomén ja Príncipen yksinomaisen talousvyöhykkeen ulkopuolella". Tässä kohdassa tarkoitetut kalastuspäiväkirjat on toimitettava maatalous- ja kalastusministeriöön 15 työpäivän kuluessa niiden saapumisesta satamaan. Näiden asiakirjojen jäljennös osoitetaan jäljempänä 7 kohdan kolmannessa alakohdassa tarkoitetuille tieteellisille laitoksille sekä Euroopan yhteisöjen komission São Tomésta ja Príncipestä vastaavalle edustustolle. 7. São Tomé ja Príncipe vahvistaa kuluvan kalenterivuoden aikana maksettavien maksujen tilityksen yhteisön kalastusalusten saalisilmoitusten ja muiden sen käytössä olevien tietojen perusteella. Tämä tilitys on kuluneen vuoden osalta annettava ennen 31 päivää maaliskuuta tiedoksi komissiolle, joka toimittaa sen ennen 15 päivää huhtikuuta samanaikaisesti laivanvarustajille ja kyseisten jäsenvaltioiden kansallisille viranomaisille. Jos laivanvarustajat esittävät vastalauseita São Tomén ja Príncipen esittämään tilitykseen, ne voivat saalistietojen tarkistamiseksi ottaa yhteyttä tieteellisiin laitoksiin kuten merentakaisten alueiden tieteelliseen ja tekniseen tutkimuslaitokseen (ORSTOM) ja Espanjan valtamerten tutkimuslaitokseen (IEO) ja sen jälkeen yhteistyössä São Tomén ja Príncipen viranomaisten kanssa vahvistaa lopullisen tilityksen ennen kuluvan vuoden 15 päivää toukokuuta. Jos laivanvarustajat eivät esitä huomautuksia tähän päivämäärään mennessä, São Tomén ja Príncipen vahvistamaa tilitystä pidetään lopullisena. Jäsenvaltiot toimittavat komissiolle niiden omaa laivastoa koskevan lopullisen tilityksen. Laivanvarustajien on suoritettava kaikki mahdolliset ennakkoon verrattuna lisättävät maksut São Tomén ja Príncipen keskuspankille saman vuoden 31 päivänä toukokuuta. Jos lopullinen tilitys on kuitenkin 5 kohdassa tarkoitettua ennakkomaksua pienempi, vastaavaa jäljelle jäänyttä summaa ei palauteta laivanvarustajalle. 8. Kolmen tunnin kuluessa São Tomén ja Príncipen vyöhykkeelle saapumisesta tai vyöhykkeeltä poistumisesta ja joka kolmas päivä harjoitettaessa kalastusta São Tomén ja Príncipen vesillä laivojen edellytetään antavan suoraan tiedoksi aluksen sijainti ja aluksella olevat saaliit São Tomén ja Príncipen viranomaisille, mieluiten telekopiona, mutta sellaisten alusten osalta, joilla ei ole telekopiota, radion välityksellä. Telekopionumero ja radiotaajuus annetaan tiedoksi kalastuslisenssiä annettaessa. São Tomén ja Príncipen viranomaisten ja laivanvarustajien on säilytettävä telekopioiden jäljennökset ja radiolla annettujen tiedonantojen nauhoitukset siihen asti, kunnes molemmat osapuolet ovat hyväksyneet 7 kohdassa tarkoitettujen maksujen lopullisen tilityksen. Alusta, jonka havaitaan harjoittavan kalastustoimintaa ilmoittamatta siitä São Tomén ja Príncipen viranomaisille, pidetään ilman lisenssiä kalastavana aluksena. 9. Nuottaa käyttävien tonnikala-alusten on pyrittävä luovuttamaan mahdolliset sivusaaliinsa São Tomén ja Príncipen viranomaisten käyttöön yhteisesti sovituin hinnoin. 10. São Tomén ja Príncipen viranomaisten pyynnöstä alukset ottavat tarkkailijoita alukselle. Tarkkailijan ei pidä viipyä aluksella pidempään kuin hänen pistokokein suorittamansa saaliiden tarkastukset edellyttävät. Aluksen päällikön on tehtävä kaikki tarvittavat toimenpiteet tarkkailijoiden aluksella suorittaman tehtävän loppuunsaattamisen helpottamiseksi. São Tomén ja Príncipen viranomaiset huolehtivat tarkkailijan palkasta ja sosiaaliturvamaksuista. Jos tarkkailija tulee alukseen vieraan valtion alueella, laivanvarustaja huolehtii tarkkailijan matkakuluista. Jos tonnikala-alus, jolla on tarkkailija São Tomésta ja Príncipestä, joutuu poistumaan São Tomén ja Príncipen kalastusvyöhykkeeltä, on tehtävä kaikki mahdolliset toimenpiteet sen varmistamiseksi, että tarkkailija palaa São Toméen ja Príncipeen mahdollisimman pikaisesti, jolloin laivanvarustaja huolehtii kustannuksista. São Tomén ja Príncipen viranomaisten pyynnöstä nuottaa käyttävien tonnikala-alusten varustajien on tässä yhteydessä pyrittävä ottamaan alukseen merimiehiä São Tomésta ja Príncipestä siten, että yhteisön nuottaa käyttävien tonnikala-alusten osalta rajana on kolme merimiestä ja että yhteen alukseen ei oteta enempää kuin yksi merimies. Laivanvarustajat sopivat palkkausedellytyksistä ja palkoista vapaasti merimiesten edustajien kanssa. 11. Tonnikalanpyynnin kansainvälisiä kuten Atlantin tonnikalojen suojelukomission suosittamia normeja sovelletaan. 12. Euroopan yhteisön komission São Tomésta ja Príncipestä vastaavalle edustustolle on ilmoitettava 48 tunnin kuluessa tämän sopimuksen perusteella toimivien yhteisön jäsenvaltion lipun alla purjehtivien alusten pysäyttämisestä São Tomén ja Príncipen kalastusvyöhykkeellä. Pysäyttämiseen johtaneista olosuhteista ja syistä on annettava lyhyt kertomus 72 tunnin kuluessa. Lisäys 1 SÃO TOMÉN JA PRÍNCIPEN DEMOKRAATTISEN TASAVALLAN MAATALOUS- JA KALASTUSMINISTERIÖ KALASTUSLISENSSIHAKEMUS N:o . . . >KAAVION ALKU> Hakijan nimi: .......... Hakijan osoite: .......... .......... Aluksen varustajan nimi ja osoite: .......... Varustajan mahdollisen São Toméssa ja Príncipessä olevan edustajan nimi ja osoite: .......... .......... Aluksen nimi: .......... Alustyyppi: .......... Rekisteröintivaltio: .......... Rekisterisatama ja -numero: .......... Aluksen ulkoiset tunnukset: .......... Radiokutsutunnus ja -taajuus: .......... Aluksen pituus: .......... Aluksen leveys: .......... Moottorityyppi ja teho: .......... Lastiruumien vetoisuus: .......... Merimiesten vähimmäismäärä: .......... Kalastuksen laji: .......... Lajit, joita kalastetaan: .......... .......... Haettu lisenssin voimassaoloaika: .......... "Vakuutan yllä olevien tietojen oikeellisuuden. Vakuutan tuntevani ja hyväksyväni São Tomén ja Príncipen demokraattisen tasavallan merikalastusta koskevan lainsäädännön ja sitoudun noudattamaan sitä samoin kuin sovellettavaa kansainvälistä lainsäädäntöä." Päiväys: .......... Hakija (allekirjoitus) .......... >KAAVION LOOPU> Lisäys 2 >KAAVION ALKU> TONNIKALA-ALUSTEN KALASTUSPÄIVÄKIRJA >KAAVION LOOPU>